ศาลเริ่มไต่สวนฟื้นฟูกิจการบินไทย เผยเจ้าหนี้ 7 รายยื่นคัดค้าน
นายชาญศิลป์ ตรีนุชกร กรรมการบริษัท และรักษาการแทน กรรมการผู้อำนวยการใหญ่ บริษัท การบินไทย จำกัด (มหาชน) เปิดเผยว่า เมื่อวันที่ 17 ส.ค. ศาลล้มละลายกลาง ได้ไต่สวนคำร้องขอฟื้นฟูกิจการของการบินไทย 2 ประเด็น คือ ควรสั่งให้ฟื้นฟูกิจการหรือไม่ และควรแต่งตั้งคณะผู้ทำแผนฯ ตามที่เสนอมาหรือไม่ ซึ่งคณะผู้ทำแผนฯที่เสนอไปประกอบด้วย บุคคลที่มีความรู้ความสามารถ และผู้ทรงคุณวุฒิที่มีประสบการณ์สูงและเป็นมืออาชีพในสาขาความรู้ด้านต่างๆ ได้แก่ 1.พลอากาศเอก ชัยพฤกษ์ ดิษยะศริน 2.นายจักรกฤศฏิ์ พาราพันธกุล 3.นายพีระพันธุ์ สาลีรัฐวิภาค 4.นายบุญทักษ์ หวังเจริญ 5.นายปิยสวัสดิ์ อัมระนันทน์ 6.นายชาญศิลป์ ตรีนุชกร 7.บริษัท อีวาย คอร์ปอเรทแอดไวซอรี่ เซอร์วิสเซส จำกัดนายชาญศิลป์ กล่าวว่า เนื่องจากการไต่สวนในนัดแรก ยังไม่แล้วเสร็จ ศาลฯจึงกำหนดนัดไต่สวนคำร้องอีก 2 วัน คือ วันที่ 20 และวันที่ 25 ส.ค.นี้ ซึ่งการบินไทยจะนำพยานเข้าเบิกความต่อศาลฯต่อไป และกระบวนการไต่สวนคำร้องเมื่อวันที่ 17 ส.ค.เป็นไปโดยราบรื่น มีแนวโน้มที่ดี มีทนายเจ้าหนี้รายย่อย 7 รายที่ยื่นคำคัดค้านคำร้องขอฟื้นฟูกิจการ ประเด็นที่คัดค้าน ไม่มีเรื่องใดน่าหนักใจเพราะเป็นประเด็นที่สามารถชี้แจงให้เกิดความเข้าใจที่ถูกต้องได้เจ้าหนี้รายใหญ่หลายราย รวมทั้งกระทรวงการคลัง ที่ได้ลงนาม ในหนังสือให้การสนับสนุนการฟื้นฟูกิจการและไม่คัดค้านคณะผู้ทำแผนฯ คิดเป็นมากกว่า50% ของจำนวนหนี้ตามงบการเงินไตรมาสที่ 2 ปีนี้ จึงเชื่อว่าการบินไทยได้แสดงพยานหลักฐานต่อศาลอย่างเต็มที่แล้ว ว่าสมควรได้รับการฟื้นฟูและคณะผู้ทำแผนฯก็มีความเหมาะสม แต่ต้องขึ้นอยู่กับดุลพินิจของศาลฯว่าจะมีคำสั่งอย่างไรและเมื่อใดทั้งนี้ หากศาลมีคำสั่งให้ฟื้นฟูกิจการ และตั้งคณะผู้ทำแผนฯ ในระยะเวลาอันใกล้ ก็จะเป็นประโยชน์สูงสุดต่อเจ้าหนี้ทุกราย เพราะกระบวนการฟื้นฟูจะไม่ล่าช้า จะสามารถเริ่มต้นแก้ไขสถานการณ์ทางการเงินได้โดยเร็ว หากกระบวนการไต่สวนเสร็จสิ้น และศาลฯมีคำสั่งให้การบินไทยเข้าสู่การฟื้นฟูกิจการ พร้อมตั้งคณะผู้ทำแผนฯได้ออกประกาศใน ราชกิจจานุเบกษาแล้ว กรมบังคับคดี จะดำเนินการ แจ้งเจ้าหนี้ทุกรายให้ทราบถึงขั้นตอนการลงทะเบียน เพื่อยื่นคำขอรับชำระหนี้ เพื่อที่การบินไทยและเจ้าพนักงานพิทักษ์ทรัพย์ จะได้อำนวยความสะดวกแก่เจ้าหนี้ในการยื่นคำขอรับชำระหนี้ โดยจะประชาสัมพันธ์รายละเอียดวัน เวลา และสถานที่ต่อไปลูกค้าที่ขอคืนค่าบัตรโดยสาร (Refund) การบินไทยจะอำนวยความสะดวกและรักษาสิทธิในการได้รับคืนค่าบัตรโดยสารอย่างเต็มที่ โดยคณะผู้ทำแผนฯได้หารือกันเกี่ยวกับการกำหนดเงื่อนไขและรายละเอียด ส่วนนี้ไว้ในแผนฟื้นฟูกิจการไว้แล้ว.
ศาลล้มละลายกลาง ได้ไต่สวนคำร้องขอฟื้นฟูกิจการของการบินไทย 2 ประเด็น คือ ควรสั่งให้ฟื้นฟูกิจการหรือไม่ และควรแต่งตั้งคณะผู้ทำแผนฯ ตามที่เสนอมาหรือไม่ ซึ่งคณะผู้ทำแผนฯที่เสนอไป
ฟื้นฟูการบินไทย,ชาญศิลป์ ตรีนุชกร,Refund ตั๋วการบินไทย,นัดไต่สวน,เจ้าหนี้การบินไทย,ศาลล้มละลายกลาง,ข่าววันนี้,ข่าวทั่วไป